Persuna li kellha tieħu t-test tad-demm fl-Isptar Mater Dei dalgħodu lmentat ma' Newsbook.com.mt dwar kif dan jaf ħaditu għalxejn billi mhux se jiġi analizzat għax il-ħaddiema tal-laboratorji qegħdin jimxu mal-azzjoni industrijali tal-UĦM – Voice of the Workers. Din l-azzjoni industrijali qed issir għax skont l-unjin, il-Gvern naqas milli jindirizza xi kwistjonijiet li ilhom pendenti għal sena, filwaqt li ma żammx mal-ftehim li ntlaħaq mal-unjin xhur ilu. Din il-persuna qalet li dalgħodu, ġiet infurmata li jew tipposponi t-test tad-demm tagħha, inkella tagħmel it-test, iżda dan ikun "għalxejn" għax mhux se jiġi analizzat biex joħroġ ir-riżultat. Minn nhar il-Ġimgħa li għadda, il-ħaddiema involuti f'din l-azzjoni industrijali bdew jagħmlu biss xogħol marbut mal-Covid-19, mal-emerġenza u ma' pazjenti tal-kanċer. Il-ħaddiema involuti huma professjonisti tal-Allied Health, dawk li jmorru fuq il-post t'emerġenza b'ambulanza, u ħaddiema ta' Steward Health Care. Madankollu, Josef Vella, il-Kap Eżekuttiv tal-UĦM, qal nhar il-Ġimgħa li hemm possibbiltà li ħaddiema oħra jimxu mad-direttivi biex juru solidarjetà mal-ħaddiema affettwati. Kelliema għall-UĦM illum ikkonfermat ma' Newsbook.com.mt li l-ħaddiema tal-laboratorji huma wħud minn dawk li qegħdin jimxu ma' dawn id-direttivi, billi hemm 250 mill-1,300 ħaddiem tas-saħħa li jaħdmu fil-laboratorji. Aqra aktar Filmat: Mal-1,300 ħaddiem tas-saħħa b'azzjoni industrijali Taqbel ma' din l-azzjoni industrijali? Ikkummenta hawn taħt jew ibagħtilna fuq info@newsbook.com.mt Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_6037687937dd6_rand.td-a-rec-img{text-align:left}.td_uid_3_6037687937dd6_rand.td-a-rec-img img{margin:0 auto 0 0}